b'\n_START_ARTICLE_\nTheo van Gogh\n_START_PARAGRAPH_\nTheodoor van Gogh (23. hein\xc3\xa4kuuta 1957 Haag, Alankomaat \xe2\x80\x93 2. marraskuuta 2004 Amsterdam, Alankomaat) oli hollantilainen elokuvaohjaaja. H\xc3\xa4n k\xc3\xa4sikirjoitti ja ohjasi parikymment\xc3\xa4 dokumenttia ja muuta ohjelmaa televisiolle. Theo van Gogh tunnettiin Alankomaissa niin sukunimest\xc3\xa4\xc3\xa4n kuin my\xc3\xb6s kaikkien uskontojen ja poliittisten suuntausten r\xc3\xa4\xc3\xa4v\xc3\xa4suisesta pilkasta._NEWLINE_Theo van Gogh ohjasi kes\xc3\xa4ll\xc3\xa4 2004 11-minuuttisen lyhytelokuvan Submission, joka kuvasi musliminaisten asemaa. Somalialaissyntyisen poliitikon Ayaan Hirsi Alin k\xc3\xa4sikirjoittama dokumentti arvosteli naisten asemaa islamilaisessa kulttuurissa ja uskonnon k\xc3\xa4ytt\xc3\xa4mist\xc3\xa4 sukupuolisorron verukkeena. Elokuva her\xc3\xa4tti suuttumusta muslimipiireiss\xc3\xa4. Mohammed Bouyeri, 26-vuotias Amsterdamissa syntynyt marokkolaistaustainen muslimi, murhasi van Goghin 2. marraskuuta 2004 ampumalla t\xc3\xa4m\xc3\xa4n kadulle Amsterdamissa van Goghin ollessa py\xc3\xb6r\xc3\xa4ilem\xc3\xa4ss\xc3\xa4 t\xc3\xb6ihin. H\xc3\xa4n kiinnitti veitsell\xc3\xa4 ruumiiseen uhkauskirjeen Ayaan Hirsi Alille._NEWLINE_Theo van Gogh on taidemaalari Vincent van Goghin veljen Theo van Goghin pojanpojanpoika. H\xc3\xa4n kertoi Vincent van Goghista kertoneessa dokumentissa tapauksesta, jossa h\xc3\xa4n oli ollut katsomassa esi-is\xc3\xa4ns\xc3\xa4 omakuvaa taiden\xc3\xa4yttelyss\xc3\xa4: kun Theo oli k\xc3\xa4\xc3\xa4ntynyt taulusta poisp\xc3\xa4in, osa l\xc3\xa4hell\xc3\xa4 olevista ihmisist\xc3\xa4 oli py\xc3\xb6rtynyt, sill\xc3\xa4 yhdenn\xc3\xa4k\xc3\xb6isyys oli ollut valtaisa.'